《满江红 其五 赠潘原白兼题新居，五叠前韵》
清代·董元恺

烂漫才华，惊人句、潘江涌出。尽少年、狂歌作达，外疏中密。

红粉一生三妇艳，黄庭五色千枝笔。更清泉、白石寓经纶，谁堪匹。

楹与桷，施丹漆。亭与阁，凌云日。恰满樽桑落，堆盘芋栗。

招隐小山俱是桂，高吟药圃宁须术。人诸君、击剑复弹棋，纵横术。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。